
[Luc Frieden]
Dir Dammen an Dir Hären, e schéine gudde Moien. 
Mir waren elo grad an d’Presidentekonferenz vun der Chamber fir se z’informéieren iwwert déi Evenementer, déi an der leschter Woch stattfonnt hunn. An dofir wollte mir och no där Sitzung an der Chamber, an där d’Fraktiounscheffen zesumme waren, och d’Presse informéieren, d’Ëffentlechkeet informéieren, iwwert eng Rei vun deene Virfäll, déi d’lescht Woch gemellt gi sinn a gesi gi sinn.
Mir si confrontéiert gewiescht mat enger neier Realitéit zu Lëtzebuerg: Dronevirfäll, déi mir aus dem Ausland kannt hunn, déi mir net fir d’éischt héieren hunn, mee déi mir fir d’éischt zu Lëtzebuerg gesinn hunn. Dronen déi, net Drone sinn, déi aus engem Geschäft kënne kaf ginn, mee déi gréisser sinn an déi och verlaangen, datt de Staat an esou enger Situatioun dat mécht wat seng Haaptaufgab ass, oder eng vu sengen Haaptaufgaben ass, nämlech d’Land an d’Populatioun an all Situatioun beschtméiglech zu schützen.
De Lëtzebuerger Staat, d’Regierung, huet wéi gesot net d’Dronen entdeckt, wéi se d’lescht Woch gemellt oder gesi gi sinn. Mir hunn iwwert déi Thematik an deene leschte Méint ëfters geschwat, esouwuel op europäeschem Plang, wéi op nationalem Plang. An ee ganz konkreeten Ausdrock vun deem Fait datt mir iwwert déi Thematik geschwat hunn, ass datt mir am Mäerz 2026, op Grond vun enger Viraarbecht vun eisen eenzelne Servicer, och en Droneplang ugeholl haten an der Regierung. En Droneplang, deen am gaangen ass ëmgesat ze ginn an deen och selbstverständlech och ëmmer erëm muss adaptéiert ginn, am Liicht vun deem wat mir zu Lëtzebuerg, mee virun allem och am Ausland festgestallt hunn.
D’Lëtzebuerger Regierung huet mat de Sécherheetsorganer, war preparéiert, huet agéiert an huet reagéiert a wäert dat och weider am Interêt vum Land maachen. Ech wëll hei ausdrécklech all deene merci soen, déi op eng exzellent Aart a Weis, d’lescht Woch, a bis haut, extreem gutt zesummegeschafft hunn. Ënnert der Koordinatioun vum Haut-Commissariat à la protection nationale, den Haut-Commissaire steet hei bei eis um Podium, hunn déi eenzel Sécherheetsorganer ganz gutt zesummegeschafft, Informatiounen ausgetosch a jee no Kompetenzberäich dann och agéiert. An dat ass ganz gutt gaangen an dat ass en Zeechen, datt d’Lëtzebuerger Land och an esou enger Situatioun gutt funktionéiert. 
Et huet net jiddereen a sengem Eck geschafft, mee et ass zesumme geschafft ginn. Dofir hu mir och en execution vun eisem Droneplang, ass déi Cellule d’évaluation zesummekomm, déi dann de Point mécht vun der Situatioun, mam Zil alles zesummenzebréngen an dann Aktiounen z’ënnerhuelen, voire ze proposéieren.
Well et sech fir en neie Phenomen zu Lëtzebuerg betrëfft. Dronevirfäll, gréisser Dronen, net privat kleng Dronen, ass eppes wat fir Lëtzebuerg nei ass, wou e potentielle Sécherheetsrisiko ausgeet fir eist Land, hunn ech dofir decidéiert, och déi fir d’bannescht an d’baussenzeg Sécherheet zoustänneg Ministeren zesummenzeruffen, fir zesumme mat de Sécherheetsorganer ze kucken, wat fir eng Moossnamen zousätzlech noutwenneg wären. Wat fir eng Moossnamen noutwenneg wiere fir Schued vum Land ewechzehalen. An dofir sinn och haut hei d’Ministere fir bannescht Sécherheet, d’Ministerin fir baussenzeg Sécherheet, déi och Ministerin vun der Mobilitéit hei dobäi, well och Aspekter vum Fluchhafen hei concernéiert waren. Och déi Kooperatioun huet extreem gutt funktionéiert. Mir hunn en Team. Lëtzebuerg huet an dëser Situatioun funktionéiert.
Ech begréissen och ausdrécklech datt d’Kooperatioun mam Ausland gutt funktionéiert huet. Ech wëll hei e grousse merci soen: Frankräich, Belsch, déi eis vun der éischter Minutt un mat Rot an Dot zur Säit stoungen. An et ass een dofir och Noper a Frënn, an déi gutt Kontakter déi mir op allen Ebenen hunn mat eisen Noperen, hunn eis an dëser Situatioun gehollef.
Och anerer, wéi Holland, Däitschland, Amerika hunn eis Informatiounen an Hëllef ugebueden an och dat begréisse mir. An ech wëll och hei am Numm vun der Lëtzebuerger Regierung den Nopeschlänner merci soe fir hir Kooperatioun. Well an esou enger Situatioun ass een ni eleng ganz staark. Kee Land kann dat eleng meeschteren, well et och eng Situatioun ass, déi all Dag anescht ass.
An dofir muss een och wëssen datt et ganz verschidden Typpe vun Drone ginn. An datt och déi verschidden Typpe vun Dronen, och an Europa, ënnerschiddlech musse behandelt ginn an datt och ëmmer erëm nei Erkenntnisser do kommen. An dofir ass déi Kooperatioun esou wichteg.
Dofir gëtt et och net an der Detektioun, an der Identifikatioun, an der Neutralisatioun vun den Dronen eng Äntwert oder een Ekipement wat déi Äntwert dorobber ass. Et brauch een e komplexen Dispositif, e ganze System vun Ekipementer a vu Leit, déi aus verschiddenen Organer gutt mussen zesummeschaffe fir datt ee kann an esou enger Situatioun déi eenzel Infrastrukture vum Land, a besonnesch déi kritesch Infrastrukture vum Land, optimal protegéieren.
Mir kënnen haut soen, datt et keng direkt Gefor fir d’Populatioun gouf. Mee dee Moment wou esou Drone kommen, weess een dat selbstverständlech net. An dat kann een och net wëssen, och grad well et ënnerschiddlech Typpe vun Drone ginn, déi ee fir d’éischt da muss natierlech detektéieren an identifizéieren. 
De Lëtzebuerger Staat huet och an deene leschte Méint a Joren Ekipement kaf fir sech op déi Dronesituatioun, op déi Dronevirfäll virzebereeden. Dofir si mir frou, datt déi Apparaten, déi Ekipmenter och an dësem Fall eis gehollef hunn an där Situatioun hei ze agéieren.
Mee mir wëssen all: vu datt et eng Evolutioun ass, déi héchstwarscheinlech ëmmer méi heefeg gëtt, wou mir och wëssen, datt een net e ganzt Land kann an alle Situatioune mat Anti-Drone-Systemer protegéieren - dat gëtt et weder am Ausland nach hei zu Lëtzebuerg -, huet d’Regierung trotzdeem decidéiert fir dat wat mir fir d’nächst Joer virgesinn haten, nämlech zousätzlech Detektiounsapparater, -ekipementer ze kafen, an Änleches wat domadder zesummenhänkt, déi am Budget vun 2027 virgesi sinn, fir déi an dësem Joer schonn ze kafen. Mir hunn den Haut-Commissariat à la protection nationale, dee mir ënnersteet, chargéiert op hirem Budget, a mat eiser Autorisatioun dat schonn dëst Joer ze kafen. 
En attendant ass et net wéi wa mir näischt hätten. Mir hunn Eegematerial a mir soen nach eng Kéier och Frankräich an der Belsch merci, déi eis och mat Material gehollef hunn. A mir hunn also dat Material wat mir brauche fir och an deenen nächste Woch en a Méint d’Land do ze schützen, sollte weider esou Virfäll optrieden.
Et gëtt keng honnertprozenteg Sécherheet. Dat gëllt um Buedem wéi an der Loft. Mee a fortiori, wann een an enger Situatioun ass wou nei Phenomener optauchen. All Land ass vulnerabel vis a vis vun Attacken déi vu bausse kënne kommen, déi ganz ënnerschiddlecher Natur kënne sinn.
Mir hunn dat gesi bei der Cyberkriminalitéit, zu Lëtzebuerg an am Ausland. An dat weess esouwuel de Privatsecteur wéi de Staat, datt een da muss kucke wéi sech optimal opzestellen. Dat gëllt och wann et Dronevirfäll ginn. An dofir investéiere mir an intern Sécherheet a mir investéieren an déi extern Sécherheet. Zousätzlech Ekipementer fir Police an Arméi sinn net an engem Loftleere Raum: déi gi gemaach fir kënnen an alle Situatiounen, nationaler an internationaler, eist Land ze schützen an d’Regierung wäert weiderfueren, d’Police, d’Arméi, den HCPN an anerer déi Aufgaben hunn, jee no Situatioun och kënne gutt ze funktionéieren.
D’Lëtzebuerger Land ass resilient, well et huet an der leschter Woch an an deene Situatiounen déi mir kannt hunn ëmmer weider funktionéiert. Dat hate mir bei de Cyberattacken, dat hu mir bei den Dronevirfäll an dat wëlle mir och weider esou maachen. Dofir hu mir och en nationale Resilienzplang, dee muss ëmmer erëm gekuckt gi, wat geschitt. Deen ass net ee Mol e Plang a da si mir fäerdeg. An dee gëtt ënnert der Autoritéit vum Haut-Commissariat à la protection nationale zesumme mat allen Organer, déi do zesummesëtzen och reegelméisseg ugepasst. Well mir wëllen datt eist Land widderstandsfäeg ass an et war et an der leschter Woch.
Eis Aufgab ass et wéi gesot, de Schutz vun der Bevëlkerung. Keen ka Lëtzebuerg einfach esou stéieren, weeder a sengen Iwwerzeegungen, nach a senge Wäerter. De Lëtzebuerger Staat funktionéiert a mir maachen alles, datt en och weider funktionéiert, zesumme mat eise Partner a Frënn ronderëm.
Ech géing dann elo biede vläicht den Här Bley, den Haut-Commissaire à la protection nationale, e klenge Resumé ze maache vun den Haaptelementer, déi an der leschter Woch stattfonnt hunn. An da géing ech meng Ministerkolleege bieden aus der Siicht vun hire respektive Kompetenzen nach Saache bäizefügen. Fir d’éischt den Inneminister an dann d’Mobilitéits- an Defenseministesch, do wou si nach wëllen Elementer aus hirer Perspektiv bäifügen.
Fir d’éischt den Här Bley.
[Guy Bley]
Merci Här Premierminister.
Jo, wéi gesot ginn ass hu mir hei am Kader vun engem Plang geschafft deen d’Regierung den 13. Mäerz dëst Joer schonn ugeholl huet. E Plang, dee genau dat virgesäit, déi heite Situatiounen, wou et am Fong drëms geet, wou et preziséiert gëtt, wéi déi verschidden Acteuren an esou Situatiounen op eng koordinéiert Aart a Weis kënnen zesummeschaffen an och wéi dee Plang aktivéiert gëtt.
An dësem Fall huet de Policedirekter mech de Mëttwoch, de 16. September kontaktéiert fir eis iwwert eng Meldung vun ongewéinlechen Objeten am Raum Miedernach z’informéieren, déi d’Police wärend der Nuecht vum 15. op de 16. September observéiert huet. 
D’Police observéiert all Joers ganz vill Dronen-Evenementer, mee kontaktéiert bei deene Fäll net den HCPN. Hei ware mir an enger Situatioun wou evaluéiert ginn ass, datt dat schonn een exzeptionelle Phenomen war. 
Dat ass dann och laut Prozedur vun deem Plang ofgelaf, wou d’Police eeben eis informéiert. An an dësem Fall goufen am Mierdernach/Gilsdorf vun der Police mat hire verschiddenen disponibele Mëttelen, wou ech aus Sécherheetsgrënn net kann an den Detail goen, Observatioune gemaach ginn, déi de Plang eeben declenchéiert hunn. A wouropshin et zum Zesummekomme vun der Cellule d’évaluation komm ass.
Wien ass an där Cellule d‘observation? Insgesamt sinn 12 verschidden Autoritéiten an där Cellule déi lescht Deeg zesummekomm. Dat ass vum Staatsministère iwwert d’Defense, den Interieursministère, d’Mobilité et travaux publics. A vun de Verwaltungen hier: d’Police d’Arméi, d’Administration de la navigation aérienne, d’Direction de l’aviation civile, lux-Airport, den Institut luxembourgeois des régulations an de Service de renseignement. Déi Acteure waren net all Dag allen 12 zesummen. Et war mat Momenter, ware mir just mat deene kompetente Verwaltungen zesummen. Dat war ofhängeg vum Dag.
Säit dem Mëttwoch, dem 16. September, ass dës Cellule 9 Mol zesummekomm a kënnt och haut nach ëmmer zesumme fir eebe reegelméisseg den Update vun der Situatioun ze maachen. An dëser Cellule war et méiglech enk zesummen ze schaffen an en Echange ze maache vun allen Informatiounen déi vun all de verschiddene Servicer disponibel waren.
Bei all deene Reuniounen hu mir den état de la situation gemaach: wien hat wéi Informatiounen? Mir hunn iwwert den Dispositif geschwat dee soll en place gesat ginn oder deen en place war. Mir hu virun allem awer och echangéiert wat, wéi de Premierminister et gesot hat, alleguerten déi Servicer hate Kontakter mat hiren Nopeschlänner, mat hiren Homologen am Ausland. A mir hunn zesummen déi Analys gemaach par rapport zu deenen Informatiounen déi mir disponibel haten.
Mir hunn déi international Hëllef ugefrot. Mir gekuckt wat déi international Partner eis konnten offréieren an evaluéiert wat déi bescht Méiglechkeete wiere fir dat z’aktivéieren. Dës Cellule war an engem permanenten enke Kontakt mat der Regierung. An op Decisioun vum Premierminister, no der Evaluatioun, ass Donneschdes de 17. September eng Koordinatiounsreunioun ënnert der Leedung vum Premierminister zesummekomm, zesumme mat deenen 2 Interieur- an Defenseministeren
Iwwert déi ganz Period war d’Cellule d’évaluation an enke Kontakt mat all de Ministeren an huet si permanent och au courant gehalen. Et si gréisser Dronen, virun allem am Zäitraum vum 15. bis den 18. September observéiert ginn an dëst am Raum Miedernach. Dat war 2 Mol an där Period de Fall, wou eng Detektioun do gemaach ginn ass.
Freides den 18. September ass de Fluchhafen zou gemaach ginn, Owes um 22.13 Auer. Dëst konform zum interne Plang vum Fluchhafen. 
Ech wollt awer och e grousse merci de Bierger soen. D’Police huet ganz vill Meldunge kritt. Déi sinn alleguerten eescht geholl ginn, analyséiert ginn a falls noutwenneg och mat technesche Moyene vun den Autoritéiten evaluéiert ginn.
D’Koordinatioun tëscht all deene Servicer, deenen 12, wäert och déi nächst Deeg weider lafen, esou laang wéi mir nach weider mussen nach do evaluéieren, wann déi observéiert Phenomener fir eis am aktuelle Kontext suggeréieren, datt dëst eng illegal a potentiell béiswëlleg Violatioun vun eisem Loftraum war déi hätt kënnen nationalen Interesse schueden.
Ech soen Iech merci. Wann Dir weider Froen hutt, sti mir zur Verfügung.
[Luc Frieden]
Merci dem Haut-Commissaire. Här Minister Gloden.
[Léon Gloden]
Merci Här Premierminister.
Ech menge wéi de Premierminister gesot huet: d’Aufgab vum Staat, eng vun de Käraufgabe vum Staat ass d’Sécherheet vum Land a vun de Bierger a Biergerinnen ze garantéieren an eng Regierung kann sech an deem Feld net u Spekulatioune bedeelegen.
Deen Dronevirfall ass erkannt ginn, d’Situatioun ass evaluéiert ginn an déi Mesure sinn en place gesat ginn. Mir hunn iwwerluecht reagéiert, mir hu resilient agéiert.
Wat ass d’Kompetenz an esou engem Fall wéi deen Dronevirfall vun der Police? D’Police ass zoustänneg fir bannenzeg Sécherheet vum Land an an deem Kader agéiert d’Police. An an deem Kader huet d’Police och an deem Kontext vun deem Dronevirfall agéiert. D’Police huet mat hirem Ekipement déi néideg Instanzen ënnerstëtzt, huet se opgestallt an huet probéiert opgrond vun deenen Informatiounen, déi och vu Bierger komm sinn, ze kucken ob déi konnte confirméiert ginn oder net. D’Police war och am Austausch, wéi all déi aner Autoritéiten, mat hiren auslännesche Kolleege fir méiglech Infoen ze kréien. Ech stellen och fest, wann ech an der Press Berichter, Interviewe vun Experte liesen, datt déi och confirméieren, datt d’Regierung opgrond vun deene Fakten, vun deenen Informatiounen, déi mir bis haut hunn, och deementspriechend richteg agéiert huet.
Wa méi technesch Froe sinn: de Generaldirekter, den Här Pascal Peters, kënnt dann erop un de Mikro fir déi ze beäntwerten.
[Luc Frieden]
Merci dem Här Minister Gloden. Madamm Minister Backes.
[Yuriko Backes]
Merci Här Premier.
Ech menge mir sinn alleguerte...gesi mir datt mir hei an engem ganz komplexe Kontext sinn. Hei gëtt et keng einfach oder eenzeg gutt Léisung. Et fuerdert wierklech eng Zesummenaarbecht tëscht eis alleguerten hei, deene verschiddene Ministèren an Administratiounen. Ech hat déi lescht Deeg och d’Geleeënheet mat mengen Transportminister-Homologen ze schwätzen. Déi soen och alleguerten dat selwecht. A mir gesinn datt wierklech hei op all Niveau d’Zesummenaarbecht mat eisen Alliéierten an haaptsächlech och Nopeschlänner extreem wichteg ass, wou mir hei konfrontéiert sinn alleguerten. An ech menge mir gesi jo och quasi all Dag Incidenten och op verschiddene Fluchhäfe wou mir hei hybride Menacë konfrontéiert sinn. 
Fir mech ass déi éischt Prioritéit d’Sécherheet vum Fluchverkéier ze assuréieren: Safety First. Do drëms geet et fir mech. D’Prozeduren, déi sinn en place an déi sinn och agehale ginn.
Vläicht just nach eng Kéier fir e Schrëtt zeréck ze goen: ech menge mir hu gesi wat Enn d’lescht Joer um Belsche Fluchhafen oder -häfen och geschitt ass. Säitdeem hu mir eisen Dispositif och gestäerkt. Ech war zesumme mam Haut-Commissaire am Januar schonn an der Chamber wou mir de Point gemaach haten iwwert d’Situatioun. Säitdeem ass ganz vill geschafft ginn, mir hunn als Regierung de Plan d’action « drones » ugeholl an dee gëtt vun eis alleguerten zesummen ëmgesat.
Wat elo méi spezifesch de Fluchhafen ugeet, do sinn hei och Leit vertrueden, den Direkter vun der Administration de la navigation aérienne, d’Direktesch vun der DAC, dat ass d’Direktioun vun der Aviation civile an och dem CEO vum Fluchhafe lux-Airport, déi och alleguerten extreem enk zesummeschaffen. D’Prozedure goufen, wéi gesot en place gesat, well natierlech huet all Fluchhafen e Plan d’urgence. Dat ass normal. Wat et allerdéngs net gouf, op anere Fluchhäfen och net vläicht nach virun e puer Méint, ass e Plang dee wierklech spezifesch fir Dronen ass. Dat hu mir eng place gesat, ass eeben en neien Zenario. Also si ganz kloer Prozedure festgeluecht ginn, dat ass elo schonn e puer Méint hier. Do kënnen si Iech och méi Detailer gi wann dat gefrot ass. Mee wat dat eeben och bedeit ass eng extreem enk Koordinatioun tëscht deenen Acteuren, déi ech elo mentionéiert hunn an dat natierlech och zesummen dann nees mat der Police, mat der Douane, mam CGDIS, mam HCPN. Déi Zesummenaarbecht, an ech mengen déi Prozeduren, déi virun e puer Méint schonn en place gesat gi sinn, déi hunn dann eebe gegraff mat deene rezente Virfäll eebe vun e Freideg op e Samschdeg wou de Fluchhafen dann huet misse plus ou moins 3 Stonnen zougemaach ginn. An dann nach eng Kéier e Méindeg, wou de Fluchhafe plus ou moins eng Stonn zou war.
Wéi gesot: déi nei Prozeduren déi en place sinn hu gewisen, datt se hir Friichten droen. Well dat ass alles esou gelaf wéi et soll. Ech mengen de Fluchhafen ass aus Precautioun zougemaach gi fir déi Zäit. Eis Prozeduren hu gegraff.
An der Ëmsetzung vun eisem nationalen Aktiounsplang ass net nëmmen un der Prozedure geschafft ginn, mee mir schaffen och drun, alleguerten an der Ëmsetzung fir eise gesetzleche Kader och ze verbesseren. Dat kënnen dann och eeben aus deem Droneplang eraus. Wat elo meng Kompetenzen ugeet, heescht dat haaptsächlech d’Gesetz wat am Fong d’Basis-Aviatiounsgesetz ass, fir dat unzepasse mat Sanktiounsreglementatioun déi eebe muss verstäerkt ginn an nach aner Modifikatiounen déi musse gemaach ginn.
Voilà, dat ass à ce stade wollt soen. Ech si ganz frou fir och op Froen ze äntwerten. Ech mengen d’Sécherheet vum Loftverkéier bleift fir mech zu all Moment dat wat wichteg ass, zu all Moment déi éischt Prioritéit :Safety First. An do hu mir eis eeben opgestallt iwwert déi lescht Wochen a Méint.
[Luc Frieden]
Merci Madamm Ministesch.
Dann géing ech opmaache fir Froe vun de Press. Jo?
[Journalist]
Moien. Joseph Gaulier vum L’Essentiel.
J’ai deux questions très rapides. Vous avez expliqué que les drones venaient de l’étranger. Est-ce que vous en savez un petit peu plus? Ou enfin, supposé qu’ils viennent de l’étranger, est-ce que vous en savez plus sur leur provenance? Est-ce qu’on peut supposer d’où ils viennent?
Et deuxième chose: que faire avec ces drones? Bon, je suppose que c’est compliqué de les intercepter ou de les abattre. Enfin qu’est-ce qu’on fait concrètement dans ces cas-là? Merci.
[Léon Gloden]
Op déi zweet Fro géif ech bieden de Generaldirekter eropzekomme fir do déi technesch generell Informatiounen ze ginn.
...mir kënnen dat net confirméieren....
[Luc Frieden]
Mir hunn net...
Jo...Här Bley....
[Guy Bley]
Dir hutt effektiv d’Fro gestallt...Dir hutt gesot, mir hätte gesot si géifen aus dem Ausland kommen...dat hu mir net gesot. Mir kënne momentan keng Ausso maache wou déi Drone géifen hierkommen.
[Luc Frieden]
An dann...wat mécht ee mat Dronen? Här Direkter.
[Pascal Peters]
Dir musst bei der Droneproblematik, do musst Dir fir d’éischt mol Dronen detektéieren. Da musst Dir se kënne lokaliséieren, identifizéieren an duerno kënnt Dir se eventuell neutraliséieren. Dat ass déi ganz Approche déi een huet.
Also och dat wäerte mir dann ëmmer probéieren och am gesetzleche Kader: am Fall wou dann Dronen eng Menace duerstellen, da géife mir se natierlech kënnen neutraliséieren. Mee wéi gesot, fir d’éischt ass d’Wichtegkeet d’Identifikatioun dovunner, d’Lokalisatioun, ier ee ka geziilt drop agéieren.
[Luc Frieden]
Ech wëll dozou nach eppes dobäifügen. Wann een eng Dron neutraliséiert, an déi Dron ass méi grouss, dann ass de Risk vun engem grousse Schued ënne ganz grouss wann esou eng Dron vun een zwee Meter iergendwou ënnen op de Buedem fält, da riskéiert dat Mënscheliewen a Gefor ze setzen.
Dofir ass dat eng Ofweiung déi muss gemaach ginn, déi huet d’Police gemaach, déi hunn d’Sécherheetsorganer gemaach. Déi ass och mat eis gedeelt ginn. Et ass net einfach, datt een einfach op eng Dron schéisst an da fält déi erof. 
Ech wollt nach eng Kéier soen: de Constat dee gemaach gi war, war net datt dat Drone wieren, wéi di ee kann an engem Buttek einfach kann als Privatpersoun kafen. Wann dat méi grouss Objete sinn, dann ass de Risiko vun engem Schued bis hin zum Stierwe vu Leit, déi ënne wiere grouss. An dofir ass dat eng Ofweiung déi muss gemaach ginn ier et iwwerhaapt zu enger Neutralisatioun kënnt.
Da war eng Fro an der nämmlechter Rei? Jo.
[Journalist]
Laurent Schmit vu Reporter.lu.
Ech wollt an deem Kontext och wëssen: kënnt Dir confirméieren, datt bei deenen Dronen déi iwwert de Fluchhafe geflu sinn, Positiounsliichter u waren? Dat hunn d’Lotse jo an engem Communiqué geschriwwe gehat.
An déi zweet Fro: waren dat Drone mat Fixed Wings oder Multicopter? 
An da méi generell. Madamm Backes, Dir hutt gesot, Dir hätt ganz vill geschafft. Da freet een sech awer: wann d’Lotsen an d’Pilote soen et géif reng op Siicht geschafft ginn um Findel, et gi keng Sensoren déi installéiert goufen, da gesinn ech elo net esou richteg wat do genee geschitt ass.
A generell froen ech mech e bëssi: wann ee kuckt wéi d’Kommunikatioun vun de belsche Minister Enn d’lescht Joer war, déi war ganz anescht wéi Är. Kloer Attributioun, kloer Messagen un d’Chamber, un d’Belscht Parlament, kloer Messagen un d’Populatioun. An all dat vermëssen ech awer e bëssen hei, wou dat alles geheim ass. De Plan “Drones” ass anscheinend geheim. Hei e Plan d’action hu mir nach net gesinn... Dat heescht et ass fir d’Ëffentlechkeet, a mengen ech och fir d’Chamber, bësse schwéier ze wësse wat Dir do gemaach hutt. An do wier ech frou wann een do e bësse kéint drop agoen.
[Yuriko Backes]
Vläicht fir de Fluchhafen...entweder...vläicht den Direkter vun der ANA kann do e puer Saachen dozou soen. 
Wat d’Detektioun um Fluchhafen ugeet, do si Police-Ekipementer en place gesat ginn. Do schaffe mir och mat aneren Autoritéiten zesummen, wou ech och vun dëser Plaz aus wëll merci soen, wéi de Premier dat och scho gemaach huet. Well do geet et spezifesch ëm déi belsch a franséisch Autoritéiten, déi eis hei ënnert d’Äerm gräifen.
De Plan d’action vun der Regierung, dee gesäit och vir, hei schwätze mir vun Infrastructures critiques. D’Infrastructures critiques, déi sollen hir eegen Detektiounsekipementer hunn. Dat geet effektiv net vun haut op muer. Do ass decidéiert ginn, datt do mat der Police zesumme gekuckt gëtt, well all déi Systemer déi solle jo och interoperabel sinn, datt mir do dat richtegt Material hikréien.
Dat wat mir als Regierung decidéiert hunn, dat gëtt ëmgesat, well an enger zweeter Phas, wann déi Ekipementer dann och do sinn, do muss e kucken a wat een do genau investéiert. Déi wäert dann och ënnert d’Gestioun vun der ANA falen. An domadder géif ech dann dem Direkter vun der ANA d’Wuert ginn.
[Andrea Drescher]
Also wat déi eng Fro ubelaangt: waren do Positiounsliichter drun? Jo. Dat kënne mir confirméieren. Och bei aneren Dronen. War dat elo e Fixed-wing oder e Multicopter, do kënne mir näischt dozou soen. Net well mir et net wëlle soen, mee well mir dat net wëssen. Dat war eng “détection visuelle”, a mir hu keng aner Elementer iwwert d’Gréisst. Also et war kee klengen DJI-Drone. Mee mir hu keng, wéi soll ech soen, confirméiert Elementer iwwert d’Gréisst vun deem Dron. 
Wat elo d’Detektiounsméiglechkeeten ubelaangt. Ech mengen, déi ganz Geschicht vun der Detektioun ass en technologesche Krich. An et ass kloer, dass an deem, wat d’Regierung an Zukunft wäert decidéieren, dass do net alles kann un d’Ëffentlechkeet goen, wa mir an deem Krich wëllen eng “petite longueur d’avance” hunn. 
An nach eng Kéier, och fir ze bestätegen, dass Lëtzebuerg net schlecht do stoung. Mat den Ekipementer, déi d’Police zur Verfügung hat, an deem wat nach dobäi komm ass, ware mir net méi schlecht wéi e grousse Fluchhafen am Ausland. 
[Luc Frieden]
Merci. Dann eng Fro do doniewent.
[Journalist]
Merci. Peter Feist, Lëtzebuerger Land. Lëtzebuerg wëll sech, soll sech, eng Loftofwier ginn. Dat ass en NATO-Target. Dobäi gehéiert och eng Kuerzstrecke-Fäegkeet zur Ofwier vun Dronen. Ech mengen, dat huet net just ze di mat Ekipementer, mat Personal, mee notamment och mat Prozeduren, Protokoller, wie mécht wat, wien ass wéini woufir responsabel... Wann een dat hëlt als Zil a vergläicht mat deem wéi zu Lëtzebuerg am Moment funktionéiert gëtt, ass ee schonn do, wat künfteg néideg soll sinn, oder wat wier do nach ze maachen? Merci.
[Yuriko Backes]
Merci. Eis NATO-Ziler, déi, effektiv, couvréieren, entre autres, Rakéiten- a Loftofwier. Dat wat do envisagéiert ass, an dat wat do vun der NATO vun eis gefrot gëtt, kann ee wierklech net mat deem heite Kontext vergläichen. Hei schwätze mir trotzdeem vu relativ klengen – bon, et ass alles relativ – mee relativ klengen Dronen. An déi Loftofwier an déi mir wäerten investéieren, dat wäert net kënne gebraucht ginn, a wäert net gebraucht ginn, fir dës Typ vun Dronen, déi mir déi lescht Deeg hei iwwer a ronderëm Lëtzebuerg gesinn hunn. 
[Luc Frieden]
Rëm hei vir. 
[Journalist]
Serge Kesseler. Radio 100,7. Den Här Bley huet virdru gesot: keng Ausso dozou, wou d’Dronen hierkoumen. Ass dat esou, well dir et net wësst, oder wëllt Dir et aus Sécherheetsgrënn net kënnt soen?
[Luc Frieden]
Well d’Analysen amgaange sinn. An et ass net responsabel fir eng Regierung ze spekuléieren. Jidderee vun Iech, jidderee vun eis, mengt vläicht dat eent oder dat anert. Mee eng Regierung kommunikéiert wa se Sécherheet huet iwwert eppes – an ech wëll Iech soen, och am Ausland wëssen d’Regierunge ganz oft net ganz genee wou, wien den Auteur ass vun deene Virfäll. Dat ass also net spezifesch Lëtzebuergesch. Mee mir fannen et net responsabel eppes an d’Welt ze setzen, wat net honnertprozenteg verifiéiert ass. 
Dofir, wéi gesot, schaffe mir och mam Ausland zesummen. An och do gesäit datt am Fong just wann d’Dronen um Buedem sinn, da kann ee genee soe wat et war. Mir hunn Elementer, mee mir hu keng Conclusioun, déi mir doraus kënnen zéien, wie kéint dohannert stoen. 
An da wéilt ech och nach soen, zu där Fro déi virdru komm war, iwwert d’Kommunikatioun. Eng falsch Kommunikatioun, eng hallef Kommunikatioun, fanne mir net responsabel. Eng Kommunikatioun vun enger Regierung, déi muss richteg sinn, an dofir spekuléiere mir net. Mir deelen dat mat, wat mir kënne matdeelen, wou et net sécherheetsrelevant ass. Well deen dat mécht – mir wësse jo net wien dat mécht – wann dee genau weess, wat eisen Dispositif ass, dann ass den Dispositif… dann daacht en net vill. 
An dofir kann een net alles matdeelen. Mee iwwert d’Originn, do si mir nach net esou wäit, datt mir Elementer hunn, déi zu enger Ausso kéinte féieren, déi honnertprozenteg richteg ass. A wéi gesot och am Ausland ass dat normalerweis de Fall, datt se Schwieregkeeten hunn erauszefannen, vu wou esou Virfäll kommen. Iwwregens an der Cyber-Kriminalitéit, ass dat dat selwecht. An dofir, déi DDoS-Attacken, déi mir haten, an Änleches, déi waren och schwiereg ze attribuéieren un een oder méi Auteuren. 
[Journalist]
Vläicht nach eng kuerz Fro zu den Ekipementer. Dir hutt do vun Anti-Drone Systemer geschwat, déi Detektiounsapparater. Ass dat och Material fir am Fall wou eng Dron, trotz de Geforen, kënne vum Himmel ze huelen, oder net?
[Pascal Peters]
Also, déi Systemer, déi mir aktuell hunn, déi kënnen dat, an déi, déi mir kafen, natierlech och, fir déi Capacitéit nach ze verstäerken. A wéi gesot, dat ass ee ganze Spektrum, wéi wäit do alles machbar ass, souwuel technesch, wéi och physesch, wéi een déi Drone kann neutraliséieren. 
[Luc Frieden]
Merci. Hei vir. Den Här Jans.
[Journalist]
Merci. Pierre Jans fir RTL. Trotzdeem hutt Dir jo awer elo, verschiddener vun Iech, gesot, hybrid Menacen. Den Direkter vun der ANA hat och gesot “technologesche Krich”. Dat kléngt awer alles, wéi och am Ausland gesot gouf, dass et eppes mam Ukrain-Krich, also vu russescher Säit, ze dinn hätt. Gitt Dir dovunner aus?
[Luc Frieden]
Ech hunn elo grad gesot, datt mir net do driwwer spekuléieren. Et ass esou, dass mir hei, mee och den Haut-Commissaire, dat gesot hunn, dass et Virfäll sinn, déi net kënnen d’Originn hunn, datt se vu privat Persoune sinn, am Stil, datt et där klenger Drone sinn, déi een an engem Buttek ka kafen. Mir hu keng Elementer haut fir déi un engem Auteur festzemaachen. Mir gesinn natierlech wat an der Welt lass ass. Mee fir dorausser eng definitiv Conclusioun ze zéien, dat wëll d’Regierung op dësem Zäitpunkt net maachen. 
[Léon Gloden]
Ech wéilt vläicht just an deem Kontext anhaken, Här Premierminister, well mir ginn oft ugeschwat: mee kuckt deen Incident zu Leipzig, do huet d’Bundesregierung kloer Fakte komunikéiert. Dat ass e ganz aneren Incident. Wëll ech eng Kéier ganz kloer hei soen. Do war eng Dron um Buedem, mat Sprengstoff. Déi ass wärend eng Wartung, oder wéi een iwwert den Tarmac gefuer ass, ass se gesi ginn. Déi Dron war do. Déi ass desamorcéiert ginn. An do konnten se opgrond vun där Dron – a si hunn nach iwwer siwen Deeg gebraucht – fir ze kucken, wou d’Originn vun där Dron ass. Mir hunn hei keng Dron um Buedem. Mir hu keng physesch Dron an den Hänn. An dofir, wéi de Premier seet, kann eng Regierung net soen, vu wou déi Dron ass. Alles aneschtes ass Spekulatioun. Mir sinn hei an engem sensibelen Domän, a mir kënnen net spekuléieren. Eis Responsabilitéit ass, wann d’Fakte kloer sinn, déi matzedeelen. 
[Journalist]
Ech erlabe mir eng zweet Fro. Dat heescht, Dir sot, dass déi Drone sécher net arméiert waren?
[Léon Gloden]
Dat hunn ech net gesot. Ech hu gesot, datt déi zu Leipzig arméiert war, well dat gewosst ass. 
[Journalist]
An hei weess een et net?
[Léon Gloden]
Och do, hu mir, à ce stade, lafen Enquêten, fir ze kucken, ob mir do Informatioune kënne kréien oder net. 
[Luc Frieden]
Här Wiltgen. 
[Journalist]
Jo. Dozou eng Fro: Dir sot elo, Här Inneminister, dass net gewosst ass, ob déi Dronen arméiert waren oder net. Gläichzäiteg seet den Här Premier, dass een haut ka soen, dass et keng direkt Gefor fir d’Populatioun gouf. Dat schéngt sech e bësschen ze widderspriechen. An den Här Thull, deen huet och viru 5 Deeg, mengen ech schonn, um Radio gesot, dass et keng direkt Gefor fir d’Populatioun gëtt. Dir sot, et kann een et haut soen. 
[Luc Frieden]
Jo. Voilà.
[Journalist]
Dat ass mengen ech dat wat virdrun och ugeschwat gouf, an der Krise-Kommunikatioun, dass do vläicht net ëmmer ganz kloer ass, wien do elo wat gemengt huet. 
[Luc Frieden]
Nee. Dir hutt richteg nogelauschtert. Dat ass gutt. Ech hu gesot: haut gesinn, wësse mir datt keng Gefor… Et ass jo näischt futti gemaach ginn. Et ass näischt geschitt. Dee Moment, wou déi Drone komm sinn, wou se signaléiert gi sinn, detektéiert gi sinn, wousste mir dat net. 
An dofir hu mir dat ganz eescht geholl, an dat ass och eis Flicht. An dofir mécht d’Police, den HCPN, an anerer, déi Aufgaben, déi hinnen zoustinn. 
All illegal Violatioun vun eisem Loftraum, sou wéi all aner Saach, déi net am normalen ass, och eng Cyber-Attack, oder soss eppes, ass ëmmer... muss ëmmer dono evaluéiert ginn, wat geschitt ass. Mee dofir musse mir sou séier wéi méiglech déi Saachen detektéieren. Dofir, wa Leit eppes mellen, da gëtt dat och vun der Police gekuckt. An da gëtt decidéiert, en fonction vun deem wat d’Police gesäit – oder am Fall vum Fluchhafen, wat d’Autoritéite vum Fluchhafe gesinn – dann huelen se déi Moossnamen, déi si no hire Reegele fir richteg fannen, oder mussen huelen, fir de Schutz vun der Bevëlkerung ze assuréieren. 
An dat ass eist Zil. Dat ass eis Guideline, an déi ass gemaach ginn. An dofir soen ech, d’Regierung ass preparéiert. Se huet agéiert. An se huet reagéiert. 
[Journalist]
Dann nach eng Fro un d’Madamm Verkéiersministesch. Dir hutt gesot, dass all kritesch Infrastrukture mat sou Systemer sollen ekipéiert gi fir Dronen ze detektéieren. Wann ech dat elo richteg verstanen hunn, corrigéiert mech wann ech do falsch leien. Mee hei gouf jo visuell detektéiert. Dat heescht, dat ass um Findel nach net en place, oder ? Wéi gesäit dat aus, mat der Mise en place vun esou Systemer?
[Luc Frieden]
Zu den Infrastructures critiques, villäicht Här Bley. 
[Guy Bley]
Eng Dron, ass ee vu ganz, ganz, ganz ville Risiken, déi op kritesch Infrastrukture kënnen duerkommen. Dofir si kritesch Infrastrukturen… säit 2016, kucken si am Detail: wéi eng Risike gëtt et op déi kritesch Infrastruktur? Wéi kënnen déi erofgesat ginn? Wéi eng Mesurë kënnen en place gesat ginn? Dronen ass en neie Phänomeen, an dofir hu mir schonn d’lescht Joer mat de kriteschen Infrastrukturen ugefaangen ze schaffen, ze kucken, se ze sensibiliséieren, och op déi nei potentiell Menacen, si doriwwer ze informéieren, fir datt se sech kënnen opstellen. Mir hunn och am Kader vum Aktiounsplang, deen ugeschwat ginn ass, hu mir, zesumme mat der Police, de kriteschen Infrastrukture Guidelines ginn, wéi se sech solle verhalen, wann eng Dron, zum Beispill, iwwert enger kritescher Infrastruktur, ass. Wann ee vu kriteschen Infrastrukture schwätzt, muss een awer och oppassen: dat si ganz verschidde Strukturen. 
Déi eenzeg Struktur, déi kritesch ass, déi net méi funktionéiert, wann eng Dron do ass, egal wéi eng Dron, och wann et nëmmen eng kleng Dron ass, dat ass de Fluchhafen. Dat ass eng Partikularitéit. Dat ass just beim Fluchhafen. Dir hutt Spideeler, déi kritesch Infrastrukture sinn. Wann do eng Dron driwwer flitt, da funktionéiert d’Spidol ganz normal weider. Dofir kann een do net generaliséieren, bei de kriteschen Infrastrukturen. Dir hutt anersäits kritesch Infrastrukture wat ganz Reseaue sinn. D’Elektresch duerch d’ganzt Land, d’Waasser duerch d’ganzt Land. Do hutt Dir ganz ënnerschiddlech Strukturen. An d’Partikularitéit ass wierklech de Fluchhafen, wou eeben, wann eng Dron do ass, egal wéi eng Natur, de Fliger net méi ka fléien.
[Yuriko Backes]
An dofir, effektiv, no den Incidenten an der Belsch, hu mir natierlech eis dann och esou opgestallt, mat engem Plang, wéi kënne mir dat anticipéieren, wat dann elo kënnt, déi Menacen, déi mir jo… wéi gesot, hybrid Menacen, déi mir an anere Länner och gesinn. Dofir déi ganz Zesummenaarbecht ënnert dem Lead vum HCPN, vum Fluchhafen, zesumme mat der Police, fir eebe Police-Ekipementer op de Fluchhafen ze kréien, a fir mat der Police zesummen ze kucken, wéi eng Instrumenter, mat wéi engen Ekipementer kënne mir de Fluchhafen am beschten ekipéieren, fir eeben an der Detektioun opgestallt ze sinn. An do och nees: et gëtt haut kee System – dat gesinn ech dann och a menge Gespréicher mat Nopeschlänner – deen elo alles ofdeckt, a wou mir dann honnert Prozent sécher sinn, well et eeben esou vill verschidden Zorte vun Drone gëtt, deen elo hei alles couvréiert.
Dat heescht, haut hu mir Police-Ekipement um Fluchhafen, wéi ech virdru gesot hunn, eeben och an Zesummenaarbecht mat der Belsch, mat Frankräich, déi eis do ënnerstëtzen, bis mir dann, zesumme mat der Police déi interoperabel Ekipementer dann och um Fluchhafen en place hunn, déi da wäerte vun der Administration de navigation aérienne operéiert ginn. 
[Journalist]
Nach eng kuerz Nofro. Dir sot och et ginn nach eng jett Ekipementer elo kaf. Dat gëtt virgezunn, vue, dass ganz vill Saachen aus deene “plans” wou Dir elo ugeschwat hutt net bekannt sinn. Ëm wat fir eng Gréissenuerdnung handelt et sech do? Wéi vill gëtt do investéiert?
[Luc Frieden]
Doriwwer géing ech net wëlle komunikéieren. Well et ass genau dat wann een deem seet, deen engem net gutt wëll, supposéiert dass et där sinn a ginn… wäerte mir net matdeelen, wat fir eng Ekipementer mir kafen, an och net a wéi engem Volumen.
[Journalist]
Thierry Labro de Paperjam. La discussion, elle n’est pas du tout récente. L’ANA disait dès 2019 qu’il faudrait investir dans différentes technologies pour sécuriser l’aéroport. On ignore si ces investissements ont été faits ou pas, et à quel niveau. Donc peut-être, si vous le savez, vous pourriez préciser ça. Le seul document qui existe dit que la détection autour de l’aéroport ne va pas au-delà de 5 km, ce qui paraît très, très court, compte tenu de la vitesse actuelle des drones, dont vous parlez. Est-ce que vous pourriez confirmer que la détection ne va pas au-delà de cinq kilomètres ?
Ensuite, j’ai une question de bon sens. Aujourd’hui, quand on parle de détection et aussi de neutralisation de ces drones, comment un drone de grosse taille peut avoir une intention positive ou, enfin, une bonne intention, quand il circule la nuit, et que c’est un gros drone ? Pourquoi on peut supposer que ce gros drone a une intention positive ? Qu’est-ce que ça peut être ?
[Yuriko Backes]
Villäicht nach eng Kéier den Direkter vun der ANA?
[Andrea Drescher]
Alors, pour ce qui est que de la taille du drone.... 
Wat elo d’Gréisst vun deenen Dronen ubelaangt, dat eenzegt wat mir wëssen, dat ass datt et méi grouss ass, wéi Saachen, déi een am Commerce ka kafen. De Fait, dass déi Dronen op bestëmmte Plazen opgetaucht sinn, seet och eppes aus. Elo fir ze soen, dass  mir alles wëssen… et gëtt eng ganz Partie Saachen, déi mir nach net wëssen. Dofir: mir verstoppe keng Saachen. Mir wären alleguerte frou, wa mir alles bis an de leschten Detail géife wëssen, mee dat ass eben net de Fall. A wann Dir kuckt, am Ausland ass et genee d’selwecht. 
Mir haten déi Deeg wou déi Incidente waren, déi Ekipementer zur Verfügung, déi och aner Fluchhäfen hunn. An do wäert et iwwerall op der Welt am Domaine Dronen Upgrades ginn, fir dee leschte Prozent vu Saachen, déi een net weess, mee déi fundamental sinn, fir deen ewechzekréien.
De Moment, wann elo beim Fluchhafen en Dron géing an d’Luucht goen, deen net geplangt ass, deen sech net gemellt huet, dee keng Autorisatioun huet, ma wann dat en normalen Dron ass, wéi een en ze kafe kritt, da biipt et an der Täsch vun eisem Expert, an dee weess, an engem Ëmfeld vun X ass en Dron an d’Luucht gaangen, net wäit ewech vum Fluchhafen. 
Wann Dir sot, déi Geschicht vun de 5 Kilometer oder 10 Kilometer, jo, Dir hutt Recht. Modern Dronen, déi hunn hautzedaags Geschwindegkeeten, déi maachen, dass se sech relativ schnell kënnen deplacéieren. Op der anerer Säit ass kee Land, sou wäit ech weess, wat flächendeckend mat verschiddenen Technologien dat ganzt Land kann ofdecken. Dat heescht, mir schaffen ëmmer mat gewësse Rayonen, well déi Informatioun, déi een iwwert déi Ekipementer kritt, déi musse prezis sinn, vu que dass déi Objete méi kleng sinn. 
Eis existent Ekipementer, net d’Dronen-Ekipementer; eise Radar, eisen A-SMGCS, asw., déi Säit X-Joerzéngten iwwerall existéieren, sinn net ausgestallt fir Dronen ze detektéieren. Déi sinn ausgestallt fir Fligeren ze detektéieren, vun alle Gréissten. Mir sinn an engem Environnement, wou all Fliger en Transponder huet, sech per Radio mellt, asw.
Dat heescht, mir kommen elo an eng nei Welt, wou natierlech aner Technologien néideg sinn. Dat heescht, déi Geschicht vun der Distanz, déi wäert dann och evoluéieren, en fonction vun deem wat d’Fournisseure kënnen zur Verfügung stellen. Mee wann ee schonn an engem Rayon vu 5 bis 10 Kilometer genau weess, wat leeft, dann ass scho vill gewonnen.
[Journalist]
Alors, juste une question de follow-up, si vous permettez. Quand on est dans un rayon de 5 kilomètres, avec la vitesse des drones actuelles, la décision qui reste aux humains qui l’ont détectée est inférieure à trois minutes. Donc je pose une autre question; je l’ai calculé, je pose une autre question. Compte tenu de l’implication de douze autorités pour décider de ce qui se passe et de ce qui va faire… C’est ce que vous disiez tout à l’heure, douze autorités réunies pour décider de ce qu’on va faire. Est-ce que deux minutes, ça suffit pour avoir une action qui soit efficace, à part fermer l’aéroport ?
[Guy Bley]
Merci. Ech mengen, do muss een e ganz kloren Ënnerscheed maachen. Wann ech vun 12 Autoritéite schwätzen, dann ass dat net fir d’Decisioun fir de Fluchhafen zouzemaachen. Dat ass eng ganz kuerz a kloer Prozedur, déi et um Fluchhafe gëtt. 12 Autoritéite waren zesummen, fir déi global Situatioun ze evaluéieren. 
[Luc Frieden]
De Fluchhafen decidéiert, jo. 
Ok. Madamm Sinner.
[Journalistin]
Merci. Michèle Sinner vun RTL. Ech muss soen, ech sëtzen nach e bësschen op der Leitung. Mee ech hat den Här Bley och net sou ganz genau héieren, virdrun. Ech mengen, ech hat héieren, dass Dir gesot hat, et wier eng potentiell béiswëlleg Incursioun an de Loftraum gewiescht. Den Här Gloden seet, d’Analyse sinn nach am gaange fir ze kucken ob déi Dronen arméiert waren oder net. Den Direkter vun der ANA seet, mir wëssen net genau wéi grouss se sinn, mee Dir sot, et gouf kee Risiko fir d’Sécherheet.
[Luc Frieden]
Haut gesinn. Ech hunn dat net... Dir musst och nolauschteren. 
[Journalistin]
Jo, ech versiche mäi Bescht. 
[Luc Frieden]
Haut. Dee Moment wou d’Drone kommen ass ëmmer eng Gefor, soss géif d’Regierung net zesummekommen, an déi Cellule d’évaluation. Ech hunn dat elo fir d’zweet gesot. 
[Journalistin]
Mee dat heescht, Dir stellt am Nachhinein fest, et ass näischt geschitt. 
[Luc Frieden]
Jo. An dofir hu mir direkt agéiert. Dofir hu mir direkt agéiert. Dat ass d’Aufgab vum Staat, Haut-Commissariat, Police, all déi. Wa mir esou eppes gesinn, da gëtt dat seriö geholl, an da gëtt gekuckt wat ze maachen ass. An dat huet geklappt. 
[Journalistin]
Ech ënnerstellen Iech näischt aneschters, mee wann een net weess ob den Apparat arméiert war oder net, weess ech net wéi ee ka soen, et gouf keng Gefor.
[Luc Frieden]
Dat huet jo och kee gesot, bis haut.
[Journalistin]
Ok… Här Frieden, ech hunn nach eng aner Fro fir Iech, wann Dir erlaabt. Mir haten elo de Russland-Ukrain-Konflikt schonn ugeschwat. Hei ass e bësschen en anere Kontext. Zu Bréissel gouf elo decidéiert fir zwee Leit vun der Sanktiounslëscht erofzehuelen, den Här Usmanov, op Demande vu Frankräich, den Här Fridman, op Demande vu Lëtzebuerg. Den ukraineschen Ausseminister huet dofir ganz kloer Wierder fonnt. En huet gesot, dat wier fir sech ze schummen, an et wier net ze erklären. Wéi géift Dir dann erklären, firwat dass Lëtzebuerg sech dofir agesat huet fir den Här Fridman vun der Lëscht erofzekréien?
[Luc Frieden]
Lëtzebuerg huet ni gefrot fir déi Lëscht ze änneren. Eisen éischte Punkt war, datt mir fir Sanktioune sinn, an datt déi Sanktioune solle weidergefouert ginn. Wéi een anert Land gefrot huet fir unzefänken d’Lëscht ze änneren, en l’occurence Frankräich an d’Slovakei, huet, aus Grënn vum héijeren Interêt vum Land, fir Schued vum Land ewechzehalen, Lëtzebuerg och gefrot fir eng Diskussioun iwwert eng aner Persoun, déi op där Lëscht stoung, ze maachen. An doriwwer ass diskutéiert ginn tëscht deenen eenzele Länner. An um Enn vun där Diskussioun, déi iwwer e puer Deeg sech erstreckt huet, ass d’Decisioun geholl ginn fir d’Lëscht weiderzeféieren, op dräi Joer, iwweregens, fir datt déi Diskussiounen net ëmmer rëm opkommen. Mee d’Länner waren d’accord zwee Leit erofzehuelen, an dorënner deen, dee Lëtzebuerg fir 16 Milliarden ugesicht huet. A, wéi gesot, am héijeren Interêt vum Land, hu mir déi Decisioun geholl, och nodeem mir mat villen aneren doriwwer geschwat hunn. Dat ännert näischt un eiser staarker Ënnerstëtzung fir d’Ukrain, déi mir och an deene leschten Deeg den Ukrainer nach eng Kéier confirméiert hunn. Och den Ausseminister huet gëschter mam ukrainesche President zu New York geschwat. Mir stinn op der Säit vun der Ukrain. Ech war selwer am August, wéi Dir wësst, an d’Ukrain. An dat ännert näischt un eiser Attitüd par rapport engersäits d’Sanktioune géint Russland, an anersäits eis staark Ënnerstëtzung fir d’Ukrain. Déi wäert virufueren.
[Journalist]
Jan Kreller für das Luxemburger Wort. Ja, ich weiß nicht, wie es den Kollegen geht, aber, ich sitze jetzt noch hier und ich habe noch gar nicht so.... also bin etwas ratlos. Wir wissen jetzt, dass alle gut zusammengearbeitet haben, dass in der Zukunft Dinge angeschafft werden. Aber wie jetzt die genaue Lage in Luxemburg aussieht... Man beobachtet, das ist ja immer der Standard, dass man danach beobachtet... Aber zum Beispiel Donald Tusk hatte ja vor einer Woche gewarnt, dass Russland immer mehr hybride Angriffe fahren will. Gibt es denn jetzt eine Bedrohungslage? Es geht jetzt nicht darum, dass von den einzelnen Drohnen, die jetzt am Findel gesichtet wurden, irgendwie eine Gefahr ausgegangen ist. Aber gibt es irgendeine Bedrohungslage für Luxemburg, die Sie sehen, angesichts der Warnungen, die ja aus Polen kamen? Was ist jetzt genau mit der Analyse? Sie sagen, es gibt eine Analyse. Wie erfolgreich kann die Analyse sein, wenn die Leute sowieso schon über alle Berge sind? Gibt es da Ergebnisse? Kann man damit was rechnen, in naher Zukunft? Wie geht das jetzt… wie geht es weiter?
[Luc Frieden]
D’Welt an där mir liewen ass keng ganz schéin. An et ginn nei Phänomeener, déi mir hei beschwat hunn. Dronen-Virfäll, mee och Cyber-Attacken, an Änleches, wat Dir all Dag an Äre Medie beschreift. An dorop muss een sech astellen. Dorop muss een sech preparéieren. An dat ass dat, wat d’Sécherheetsorganer all Dag maachen, heiheem, am Ausland, jee no bannenzegt Sécherheet, no baussent Sécherheet. An dat ass net op engem Dag eng fäerdeg Äntwert. An dofir schaffe mir dodrunner. Si schaffen dodrunner. Si informéieren eis dodriwwer. An dofir mengen ech, kann ee soen: haut kann een net soen wat muer an deem doten Domän ass. Dat ass jo och d’Ursaach, firwat mir d’Police weider ënnerstëtzen, mat Ekipementer a Leit. Net nëmme wéint deenen neie Phänomeener, och wéint deene bestoende Phänomeener. A firwat mir am Kader vun der NATO an der Europäescher Unioun sou vill an d’Defense stiechen... Depensen an d’Defense. Dat hu mir net viru 5 an 10 Joer an där nämmlechter Aart a Weis gesinn, an der internationaler Situatioun. A Lëtzebuerg ass Deel vun enger komplizéierter geopolitescher Situatioun. Ob et hei elo en direkte Lien gëtt, tëscht deem vun der leschter Woch an der internationaler Situatioun, dat kënne mir net mat honnertprozenteger Sécherheet soen. Mee mir liewen net an engem “vase clos”. An natierlech, dat wat am Ausland geschitt, musse mir och berécksiichtegen. 
Dir hutt selwer de Moie gemellt, a verschiddene Medien, datt zu Berlin de Fluchhafen zougemaach ginn ass. Déi selwecht Froe stellen sech fir Berlin, déi stellen sech fir aner Länner an Europa, an dat heescht, dat muss een au jour le jour nei analyséieren. An dat maacht Dir, als professionell Journalisten, an dat mécht virun allem och d’Police heiheem an d’Arméi an der baussenzeg Sécherheet, op enger deeglecher Basis. A mir, als politesch Responsabel, iwwerhuelen do eis Verantwortung. Mir ginn hinnen d’Moyenen, fir dat ze maachen. A wann eng Gefor konkreet ass, dann huele mir och do déi Schrëtt, déi mir mussen huelen. Well, wéi mir virdru gesot hunn, eis Aufgab ass et, d’Land an d’Leit optimal ze beschützen. 
[Yuriko Backes]
Wann ech villäicht dierf komplettéieren. Ech mengen, mir mussen och hei éierlech sinn. Hei ass, mengen ech, keen EU-Land, wat hei d’absolut Sécherheet huet, fir géint esou Menacen, respektiv Incursioune virzegoen. Ech mengen awer och, mir sollen eis elo net oflenke loossen an all eenzeler Dron hei nolafen. Mir mussen eis opstellen. Dat ass dat wat mir gemaach hunn, dat ass dat wat mir kontinuéierlech am Gaange sinn ze maachen. An d’Prioritéit muss mengen ech och sinn, wéi de Premier och gesot huet: mir mussen hei strategesch bleiwen. Mir ënnerstëtzen och weider d’Ukrain, mir wäerten och weider un eisen NATO-Ziler schaffen, mir mussen hei weider mat eisen Alliéierten a Partner eis austauschen, well déi hunn och ganz vill Erfarung gesammelt. Ech konnt dat maachen elo mat den Transportministeren. Ech sinn natierlech och um Niveau vun den Defense-Ministere mat hinnen a Kontakt. Mir musse vigilant bleiwen, an eis och esou opstellen, resilient opstellen, mee mir mussen awer och calme bleiwen.
[Journalist]
Dann hätte ich noch eine Nachfrage, eine ganz konkrete Nachfrage. Sie haben den Flughafen jetzt auch in Berlin erwähnt. Wie stellt Luxemburg sicher – der Findel ist zweimal unterbrochen worden im Betrieb – konkret, dass es nächste Woche nicht schon wieder dazu kommt. Was passiert da jetzt?
[Yuriko Backes]
Dat kënne mir jo guer net, sou wéi och keen anere Fluchhafe kann absolut sécher soen: dat dote geschitt net méi. Et sinn Dronen detektéiert a gemellt ginn. Dat Ekipement, wat mir do hunn, dat wäert och net alles captéieren, sou wéi och op anere Fluchhäfen. Dat heescht, wat mir kënne maachen, ass eis Prozeduren en place setzen, mat deem Ekipement wat mir kënne mobiliséieren, national an och international eis beschtméiglech opstellen. Dat heescht awer net, dass muer nees eng Dron ronderëm oder iwwert d’Landepist flitt, wou mir dann eis Prozeduren dann nees gräifen, a mir nees de Fluchhafe musse fir eng Zäitchen zoumaachen. Ech kann Iech haut net soen, dass net wäert geschéien. Dat ass d’selwecht fir déi aner Fluchhäfen an Europa, a warscheinlech doriwwer eraus och.
[Léon Gloden]
München ass schonn dräi Mol an enger Woch zougemaach ginn, fir e puer Stonnen.
[Luc Frieden]
Sou, nëmme vläicht nach eng lescht Fro. Jo?
[Journalistin]
Ech hunn eng ganz konkreet Fro, well jo elo warscheinlech d’Leit vill méi opmierksam an den Himmel kucken, nuets... den Här Peters wénkt scho mam Kapp. Voilà... D’Fro ass: wat sollen d’Leit maachen, wann si mengen, si géifen eppes gesinn, wat net normal ass? Wou sollen se sech mellen?
[Pascal Peters]
Et ass genau dat doten. Mir haten elo an deene leschten Deeg esou vill Meldungen, wéi mir dat ganzt Joer iwwer haten. Dass jo evident, dass d’Leit, wann si an der Nuecht an den Himmel kucken, a si gesi Luuchten, dann hunn se Angscht. Eise Conseil ass: si mussen eng Levée de doute maachen, fir sech selwer. Ech mengen, et ass kloer, et gesäit ee vill Luuchten, déi kann een net zouuerdnen. Mee eis Urgence geet haaptsächlech drëms, wann eng Dron wierklech kann och als Bierger kloer identifizéieren, oder soss en Objet, well et ass jo elo net nëmmen onbedéngt d’Bedroungen... mir hu jo och... dat neit Gesetz ass lescht Joer gestëmmt ginn, et geet jo och ëm Privatsphär, an do stellen sech jo och ganz vill Froen, dat kann och am Dag sinn. Mee generell Infoe soll een sech fir d’éischt emol besuergen: Wat ass et iwwerhaapt, wat ass verbueden, wat ass erlaabt, wat ass Privatsphär, wéi wäit duerf ech goen? Déi Informatiounen, déi fënnt een um Internetsite vun der DAC. Déi kann een och bei eis op der Ligne bleue eng Kéier genau nofroen. Mee do ass et wéi gesot, keng Urgencen. A wann een nuets Luuchte gesäit, do ass u sech d’Approche: ganz oft, esou Dronen, déi héiert ee fir d’éischt, éier een se gesäit. Dat ass zum Beispill mol eng Approche. Dat heescht, wann ech just Luuchte gesinn, an ech ka guer näischt zouuerdnen, muss dat keng Dron sinn. An da soll een och net dann op den 113 uruffen, well déi Leit gi soss, soen ech mol, iwwerrannt vu Meldungen. An et stellt sech oft eraus, a leschter Zäit och, dass et ganz oft Fligere waren, a gewëssen Distanzen, déi do gesi goufen. Dofir, an dat ass och dee Conseil, dee mir den Infrastructures critiques ginn: eng Aart Levée de doute fir sech selwer maachen. De Bierger kann dat ebe maachen: ass dat wierklech e komescht Fluchverhalen, héieren ech iergendeppes? A wann dat etabléiert ass, dann den 113 natierlech uruffen.
[Luc Frieden]
Merci. Nach villäicht... Den Här Wiltgen mécht dann d’Ronn zou. 
[Journalist]
Jo, villmools Merci. Ech hätt just nach eng kuerz Nofro zum Här Fridmann. Dir sot, Dir hätt do am gréisseren Interêt vum Land gehandelt. Gëtt et dann eng kloer Zouso, vum Här Fridman, dass dat Schiedsverfahren zu Hongkong, mengen ech, ass et, dann ausgesat gëtt, respektiv hien dann, par la suite, net och op Schuedensersaz kéint kloen, fir déi jorelaang agefruere Verméigen?
[Luc Frieden]
Dozou kann ech op dëser Plaz keng Ausso maachen.
Voilà. Merci villmools fir Är Präsenz. An dann hale mir Iech um lafenden, wann et nei Elementer ginn. Merci villmools.

